Paul Wesley

Pawel Tomasz Wasilewski (sündinud 23. juuli 1982 New Brunswickis New Jersey osariigis), esinejanimega Paul Wesley, varem ka Paul Wasilewski, on Poola päritolu Ameerika Ühendriikide näitleja, lavastaja ja produtsent.

Lapsepõlv ja õpingud 
Wesley on sündinud USA New Jersey osariigis New Brunswickis. Tema vanemad Tomasz ja Agnieszka Wasilewski on poola päritolu, poiss kasvas üles New Jersey osariigi Marlboro linnakeses. Tal on vanem õde Monika Emara (sünninimi Wasilewski) ja nooremad õed Lea ja Julia Wasilewski.

Lisaks inglise keelele räägib ta ka poola keelt, olles kuni 16-aastaseks saamiseni veetnud igal aastal neli kuud Poolas.

Wesley õppis Christian Brothersi Akadeemias Lincroftis New Jerseys ja Marlboro keskkoolis. Näitekunsti hakkas ta õppima New Yorgis ja läks üle Marlboro keskkoolist Lakewood Prepi kooli Howellis New Jerseys, sest see kool võimaldas tal paremini toime tulla oma näitlemisgraafikuga. Keskkooli esimesel aastal mängis ta seebiooperis "Guiding Light" Max Nickersoni. Ta alustas Rutgersi Ülikoolis New Jerseys kolledžiõpinguid, kuid lahkus pärast esimest semestrit, kui talle rohkem rolle pakuti.

Karjäär 

Ta on mänginud nii filmides kui ka seriaalides. 2014. aastal mängis ta kaaspeaosa, kui ka produtseeris filmi "Before I Disappear", mis võitis SXSW filmifestivalil publikupreemia ja kandideeris Veneetsia filmifestivalil "Venice Days" osas. Samal aastal oli ta kaaspeaosas Drafthouse Filmsi filmis "Amira ja Sam". 2015. aasta augustis teatati, et ta teeb kaasa filmis "Late Bloomer" koos Brittany Snow ja JK Simmonsiga. Lisaks on ta mänginud HBO filmis "Shot in the Heart" (režissöör Agnieszka Holland) ja Liongate'i filmis "Peaceful Warrior" koos Nick Noltega.

2014. aastal mängis ta koos Susan Sarandoniga filmis "Mother's Day", siis kuulutati ka, et ta on valitud mängima ja produtseerima film "Convergence".

2001. aastal oli Wesley (siis Paul Wasilewski nime all) üks peamisi tegelasi CBS televisiooni lühisarjas "Wolf Lake", mängides seal Lucas Catesi. Ta esines koos Amber Tamblyniga 2008. aastal CBS-i telefilmis "The Russell Girl", ja oli pearollis 2007. aastal ABC Family minisarjas "Fallen" koos Bryan Cranstoni ja Tom Skerrittiga. Wesleyl on olnud rolle telesarjades nagu "24", "8 Simple Rules", "American Dreams", "Army Wives", "Cane", "Everwood", "Guiding Light", "Smallville" ja "O.C".

Wesley täitis ühte peaosa Stefan Salvatore 2011. aastal kuulsas telesarjas "Vampiiripäevikud" alates selle esilinastusest 2009. aasta septembris. Seriaalis mängib ta Damon Salvatore'i (osatäitja Ian Somerhalder) nooremat venda, ning 17-aastase tüdruku Elena Gilberti (mängib Nina Dobrev) huviobjekti, tunded on vastastikused. Wesley hakkas seriaali viiendal hooajal tegema ka režissööri- ja kaheksanda hooaja alguses ka produtsenditööd.

Ta lavastas seriaali "Shadowhunters" teise hooaja 16. osa. 2016. aasta novembris allkirjastas Wesley lepingu Warner Brosiga oma uue firma Citizen Media nimel. Seda selleks, et toota neli uut telesaadet, kaasa arvatud "Confessions of a Drug-Addicted High School Teacher", kirjutatud Jason Smithi poolt, "Pecos", mille autor on Shawn Christensen; "Finding Natalie", mille kirjutas Hilary Bettis ja "Shanghai Summer", kirjutas Oanh Ly.

Tema lavatööde hulka kuulub kaaspeaosa lavastuses "Cal in Camo" Rattlestick Theateris New Yorgis. Ta oli kaaspeaosas ka lavastuses "Sensitive Skin", mille kirjutas Shem Bitterman.

2018. aasta märtsis liitus Wesley New York Theater Workshop's produktsiooniga "Zurich" New Yorgis.

Filantroopia 

Wesley on korraldanud kaks heategevuskampaaniat lehel [represent.com Represent.com] raha kogumiseks. Esimeseks kampaaniaks tuli Wesley välja kassi särgi disainiga, et koguda raha organisatsioonile The Humane Society of the United States. Kampaania käigus müüdi peaaegu 3000 särki. Tema teises kampaanias lõi Wesleyga kampa "Vampiiripäevikute" kaasnäitleja Ian Somerhalder. Nad andsid välja fänni kavandatud limited-edition-särgi, sõnadega "Blood Brothers Since 1864". Selle kampaania käigus müüdi peaaegu 10 000 särki.

Isiklikku 
Wesley tutvus näitleja Torrey DeVittoga 2007. aastal, kui nad töötasid koos filmis "Killer Movie". Nad abiellusid privaatsel tseremoonial New Yorgis 2011. aasta aprillis. 2013. aasta detsembris nad lahutasid.

Viited 

Ameerika Ühendriikide näitlejad
Sündinud 1982